# <Tekst fra Oslo bispedømme. Kan bearbeides>

# Å vere fadder

**Foreldre vil gjerne velje fadrar som kan bety noko positivt for barnet, som kan følgje det i oppveksten og vere vaksenpersonar som vil det beste for barnet. Derfor er det ei stor ære å bli spurd om å vere fadder.**

Saman med kyrkja skal fadrane hjelpe barnet til å leve og vekse i den kristne trua. I praksis kan det vere å medverke til at barnet blir kjent med det som skjer i kyrkja, med høgtidene og med historiene i Bibelen. Mange kyrkjer har gode tilbod til barna i form av babysong, søndagsskole, kor, klubb o.a.

Det er vanleg å velje fadrar frå familie eller vennekrins. Alle som er over 15 år og godtek kristen barnedåp, kan vere fadrar. Den døypte skal ha minst to fadrar, og minst to fadrar må vere til stades under dåpshandlinga. Foreldra kan ikkje vere fadrar. Å vere fadder har ingen juridiske sider. Dersom de ønskjer det, kan den lokale kyrkja stille med fadder.

Ofte er det ein av fadrane som ber barnet til dåpen. Somme vel å kalle den som ber barnet, for gudmor/gudfar. Foreldra kan også sjølve bere barnet til dåpen. Mange synest det er ei flott og sterk oppleving å få bere barnet fram for Gud.

**Fadderforpliktinga slik ho kjem fram i dåpsliturgien**Presten seier: «Vil foreldre og fadrar reise seg.De er vitne om at barnet/namn er døypt med den kristne dåpen. Saman med kyrkjelyden vår og heile kyrkja har de fått del i eit heilagtansvar: å vise omsorg for henne/han/dei, be for henne/han/dei, lære henne/han/dei sjølv å be og hjelpe henne/han/dei å bruke Guds ord og delta i den heilage nattverden, så ho/han/dei kan leve og vekse i den kristne trua.»

Tips om korleis ein kan ta hand om oppgåva som fadder:

**Etter dåpen**

Heimen er ein viktig stad for å bli kjend med den kristne trua, for eksempel gjennom kveldsbønn, songar, lystenning og bibelforteljingar. I ein travel kvardag kan det bli knapt med tid. Det kan for eksempel vere ein idé å setje av nokre minutt kvar kveld til ei godnattstund på sengekanten med kveldsbønn og/eller ein kveldssong. Ein kan lese ei bibelforteljing frå ein barnebibel. Mange barn er glad i forteljingar og liker at vi les for dei. Ved sengekanten kan det òg vere rom for å dele både gode og vanskelege opplevingar ein har hatt i løpet av dagen.

I møte med andre religionar blir det enda viktigare å forstå innhaldet i si eiga tru og sin eigen kulturbakgrunn. Her har vi samla nokre tips til foreldre og fadrar:

Du kan

* be for barnet
* be ei kveldsbønn eller syngje ein kveldssong saman med barnet
* lese ei forteljing frå barnebibelen
* syngje bordbønn når de skal ete
* syngje barnesongar/salmar
* feire dåpsdagen med å tenne eit lys, for eksempel dåpslyset, eller invitere fadrar til å feire dagen saman med dykk
* sjå på bilete frå dåpsdagen saman med barnet
* ta med barnet på søndagsskole, gudsteneste eller trusopplæringstilbodet i kyrkja
* gi barnet ei eiga julekrybbe. Ein idé kan vere å gi barnet ein figur 1. desember kvart år, slik at krybba er fullstendig etter fleire år
* lære barnet om høgtidene. «Kvifor feirar vi påske?» «Kva er pinse?» Det finst barnebøker som kan hjelpe til med det. Biblioteket kan hjelpe til med å finne høvelege bøker dersom det er ønskjeleg
* minne barnet på dåpsdagen ved å skrive eit kort eller gi ei lita gåve
* gi barnet medlemskap i dåpsklubben Tripp Trapp. Barnet får da jamt tilsendt bøker og materiell med kristent innhald